钦定古今图书集成/历象汇编/岁功典/第048卷
## 钦定古今图书集成/历象汇编/岁功典/第048卷

| 钦定古今图书集成 历象汇编 第四十八卷 |

| |

钦定古今图书集成历象汇编岁功典

第四十八卷目录

孟夏部杂录

孟夏部外编

立夏部汇考

礼记〈月令〉

左传〈青鸟司启〉

易通卦验〈立夏节候　当阳云〉

孝经纬〈斗指东南〉

乐纬〈立夏乐〉

汲冢周书〈时训解〉

汉书〈天文志〉

淮南子〈天文训　时则训〉

春秋繁露〈治水五行篇〉

后汉书〈礼仪志　祭祀志〉

唐书〈礼乐志〉

宋史〈礼志〉

行军月令〈占五行〉

农政全书〈日晕〉

遵生八笺〈臞仙月占〉

直隶志书〈永平府　肃宁县　饶阳县〉

山东志书〈滋阳县〉

山西志书〈黎城县〉

江南志书〈常熟县　嘉定县　无钖县　太湖县　休宁县〉

浙江志书〈杭州府　海宁县　嘉兴府　桐乡县　乌程县　宁波府　绍兴府

萧山县　新昌县　台州府　龙泉县〉

湖广志书〈攸县　邵阳县　桂阳州〉

福建志书〈建阳县　将乐县　沙县〉

云南志书〈云南府　河阳县〉

立夏部艺文〈诗词〉

立夏日忆京师诸弟　　　　唐韦应物

立夏日示陈安国宣义　　　宋郭祥正

立夏　　　　　　　　　　　　谢迈

山中立夏用坐客韵　　　　　文天祥

立夏日晚过丁卿草堂　　　元周南老

久雨喜晴明日立夏　　　　　明胡俨

立夏日山中遍游后夜宿刘邦彦竹东别墅

沈周

山中立夏即事〈以上诗〉　　蔡汝楠

朝中措〈立夏日观荼蘼作〉　宋管鉴

阮郎归〈立夏以上词〉　　明张大烈

立夏部纪事

立夏部杂录

立夏部外编

岁功典第四十八卷

《诗经周南卷耳”章》“采采卷耳。〈疏〉卷耳叶青白色，似胡
荽，白华细茎，蔓生，可煮为茹，滑而少味。四月中生子，
如妇人耳中珰，今或谓之《耳珰》，幽州人谓之“爵耳”是
也。

《小雅·小明》章：“日月方除。”〈笺〉四月为除。〈疏〉《尔雅》：“除”作“余。”
李巡曰：四月万物皆生枝叶，故曰余。余，舒也。

日月方奥。〈笺〉四月为奥。

《大雅》“韩奕章”，“维笋及蒲。”〈疏〉笋，竹萌也，皆四月生。
《左传》：“龙见而雩。”〈注〉建巳之月，苍龙宿之体，昏见东方，
万物始盛，待雨而大。故祭天远为百谷，祈膏雨，
礼斗威仪，孟夏驱兽，无害五谷。

《管子·轻重己篇》：“以春日至始数四十六，春尽而夏始。”
陶朱公书：“四月十四，菖蒲生日。”修剪根叶，无逾此时。
宜积梅水，渐滋养之，则青翠易生，尤堪清日。

麦门冬叶类莎草，长秀，根如麦颗连珠。《种法》：四月初
采子，芟却根，去头半寸许，相去约一尺，栽一颗，入土
一寸半，实筑四边，常以水灌，有草即耘，宜夏至前一
日采取。

鲥鱼盛于四月，鲜白如银，其味甘美，广州谓之“三黧
鱼。”

黑豆北方高原之所皆产，喂马极肥，故名“马料豆。”人
食之，补肾明目。何首乌赖其蒸晒，更有功效，四月间
撒种。

《楚辞九章》：“滔滔孟夏兮，草木莽莽。”〈注〉滔滔，盛阳貌。言
四月孟夏，纯阳用事，煦成万物，草木之类，莫不莽莽
盛茂。

望孟夏之短夜兮，何晦明之若岁？〈注〉四月之末，阴尽
极也。

《九辨》收恢台之孟夏兮，〈注〉恢、台、长，养也。〈补注〉恢，大也。台，
即胎也。言夏气大而育物。

《吕氏春秋》：“孟夏之昔，杀三叶而获大麦。”〈注〉昔，终也。《三
叶》荠，《亭。历》，菥，蓂也。是月之季枯死，大麦熟而可获。大
麦，旋麦也。

《史记天官书》：大荒骆岁，“岁阴在巳，星居戌。以四月与奎、娄、胃、昴晨出，曰跰踵。熊熊赤色有光。其失次，有应
见亢。”

董仲舒《雨雹对》：“阳德用事，则和气皆阳，建巳之月是
也。”故谓之正阳之月。

四月阳虽用事，而阳不独存。此月纯阳，疑于无阴，故
亦谓之“阴月。”自十月以后，阳气始生于地下，渐冉流
散，阴气转收，遂至四月，纯阳用事。

“建巳之月为纯阳”，不容都无复阴也。但是阳家用事，
阳气之极耳。荠麦枯，由阴杀也。

《春秋繁露四祭》篇：“礿者以四月食麦也。”

《氾胜之书》：“黍者暑也，种必待暑，先夏至三十日，此时
有雨，疆土可种黍一亩三升。黍心未生，雨灌其心，心
伤无实。黍心初生，畏天露，令两人对持长索，概去其
露，日出乃止。”

《后汉书。鲁恭传》：“始夏百谷权舆，阳气胎养之时。”
《张纯传》：“禘祭以夏四月。夏者，阳气在上，阴气在下，故
正尊卑之义也。”

《白虎通五行篇》：“四月律谓之仲吕何？言阳气极将，彼
故复中难之也。”

《月令章句》：“自毕六度至井十度，谓之实沈之次，小满
居之，晋之分野。”

百谷各以其初生为春，熟为秋，故麦以孟夏为秋。
《吴氏本草》伏翼：“或生人家屋间，立夏后阴干，治目冥，
令人夜有光。”

《晋书律历志》：“四月，律中中吕，亥下生之。孟夏气至，则
其律应，所以宣中气也。”

《风土记》：“南居细李，四月先熟。”

枇杷《叶似栗，子似药。四月熟》。

《广州记》：“水弩虫，四月一日上弩射人，八月后卸弩。”
《广志》：“枇杷冬花实黄，大如鸡子，小者如杏，味甜酢，四
月熟，出南安、犍为、宜都。”

破减稷逼麦、稷，此二者以四月熟。

竺法真：《登罗浮山疏》山槟榔，一名“蒳子。干似蔗，叶类
柞。一丛千馀干干生十房，房底数百子。四月采。”
《名医别录》：“石耆，味甘，无毒。主欬逆气。生石间，色赤如
铁脂，四月采。”

白头翁生高山山谷及野田。四月采。

《宋书索头传》：“其俗以四月祠天。”

《魏书律历志》：次卦，“四月，旅、师、比、小畜、干。”

《齐民要术》：“作㰂酒法：四月取㰂叶合花采之，还即急
抑著瓮中六七日，悉使乌熟，曝之。煮三四沸，去滓，内
瓮中，下麹炊五斗米。日中可燥手一两抑之。一宿复
炊五斗米，酘之便熟。”

食脍鱼莼羹芼羹之菜，莼为第一。四月莼生茎而未
叶，名作“雉尾莼”，第一作“肥羹。”

越瓜胡瓜四月中种之。

椒熟时收取黑子，四月初畦种之，治畦下水，如种葵
法。

《种葱》四月始锄，锄遍乃翦，翦与地平，翦欲旦起，避热
时。

愈疟酒法“四月八日用水一石，麹一斤，𢭏作末，俱酘
水中。”酒酢煎一石，取七斗，以麹四斤，须浆冷酘，麹一
宿，上生白沫起，炊秫一石，冷酘中，三日酒成。

种冬葵法：自四月八日以后，日日翦卖。其翦处寻以
手拌斫斸地，令其起水，浇粪覆之，比及翦遍，初者还
复。周而复始，日日无穷。

《崔寔》曰：“四月可作酢。”

又曰：“四月收芜菁及芥，葶苈、冬葵子。”

《旧唐书白居易传》，“木莲大者高四五丈，巴民呼为黄
心树，经冬不凋，身如青杨，有白文，叶如桂，厚大无脊。
花如莲，香色艳腻皆同，独房蕊有异。四月初始开，自
开迨谢，仅二十日。”

《本草拾遗》：“紫藤，四月生紫花，可爱，长安人亦种之庭
也。”

《食谱》：“张手美家四月八日指天馂馅。”

《种树书》：“种莲先以羊粪壤地，于立夏前两三日种，当
年便著花。”

《酉阳杂俎》：“四月四日，勿伐树木。”

焉耆《四月十五日游林》

《岭表录异》：“梧州西有火山，产荔枝四月子丹。以其地
熟，故曰火山。”

《周易集解》：干为大赤。崔憬曰：“干，四月纯阳之卦，故取
盛阳色为大赤。”

干上九，亢龙有悔。干宝曰：“阳在上九，四月之时也。”亢，
过也。

风以散之荀爽曰：“谓建巳之月。万物上达。布散田野。”
《食疗本草》。鲥鱼初夏时有。馀月则无。故名

《四时纂要》：“四，月也，是谓乏月。冬谷既尽，夏麦未登，宜
振乏绝，救饥穷，九族不能自活者救之。”

《茶谱》：“湘人四月采杨桐草捣汁浸米，蒸作饭食。必采
石南芽为茶饮，乃去风也《蜀本草》：“白头翁所在有之，有细毛，不滑泽，花蕊黄。四
月采实，日干。”

《宋史河渠志》：“四月末，垄麦结秀，擢芒变色，谓之麦黄
水。”

《本草衍义》：“梧桐，四月开嫩黄小花，一如枣花，枝头出
绿，坠地成油，沾渍衣履。”

《谈苑》：江南民于四月一日至四日，十一岁之丰凶云：
“一日雨，百泉枯，言旱也。二日雨，傍山居，言避水也。三
日雨，骑木驴，言踏车取水，亦旱也。四日雨，馀有馀”，言
大熟也。

《懒真子录》：“小满，四月中，谓麦之气至此，方小满而未
熟也。”

《图经本草》：落雁木，雅州出者，苗作蔓，缠绕大木，苗叶
形色大都似茶，无花、实。彼人四月采苗入药用。
芥心草生淄州，引蔓白色，根黄色。四月采苗、叶捣末，
治疮疥甚效。

白鲜苗高尺馀，茎青，叶稍白如槐，亦似茱萸。四月开
花，淡紫色，似小蜀葵花根似小蔓菁，皮黄白而心实。
山人采嫩苗为菜茹。

黄精叶如竹叶而短，两两相对，茎梗柔脆，颇似桃枝，
本黄末赤。四月开细青白花，如小豆花状，子白如黍，
根如嫩生姜，黄色。

栗四月开花，青黄色，长条似胡桃花。

《埤雅广要》：“横州之地，枫始生叶，有虫食之。其形似蚕，
四月间熟，亦如蚕之将丝。州人擘取，其丝，光明如琴
弦。”

《物类相感志》：“青梅过小满黄，蜀葵过小满则长蚕，过
小满则无丝。”

《东坡诗注》：“成都太守自正月十日出游，至四月十九
日浣花乃止。”

《岳阳风土记》：“岳州濒江诸庙，皆有船，四月中择日下
水，击画鼓，集人歌以櫂之，至端午罢。”

《缃素杂记》：尝怪笔谈论正阳为两事，正谓四月，阳谓
十月，乃引日月阳止为证。又谓先儒以日食正阳之
月，正谓四月，为不然。按《尔雅》月名十月为阳，则谓十
月为阳月可矣，然以正阳为两事，误也。余考《舒王字
说》云：“巳，正阳也，无阴焉。”又《诗·七月新传》解“四月秀葽”
处云：“四月，正阳也。”秀葽言月，何也？秀葽以言阴生也，
“阴始于四月，生于五月，而于四月言阴生者，气之先
至者也。”又正月繁霜处云：“夏之四月谓之正月。”又《诗
义》云：“此所言皆夏时者，盖夏时据人所见，所谓人正
也。”由此观之，四月建巳之月，巳为正阳，则正阳止谓
四月明矣。存中之说，可不攻而自破。又按：《西京杂记》
云：“阳德用事，则和气皆阳，建巳之月”是也，故谓之正
阳之月。又欧公《归田录》云：景祐六年日蚀四月朔。以
谓正阳之月，自古所忌，皆以四月为正阳之月，其理
甚明。

《尔雅翼》：米可为饭，生水田中。苗子似小麦而小，四
月熟。久食不饥。

麦门冬生山谷肥地，叶如韭，四季不凋。根有须，作连
珠，形似穬麦颗，故名“麦门冬。”四月开花，淡红如红蓼，
花实圆碧如珠。

《周益公日记》“四月初八晴，料峭高田好张钓。四月初
八乌漉秃，不论上下一齐熟。”

《演繁露》《缃素杂记》，靖康间闽人黄朝俊所作也。辨正
世传名物音义，多有归宿，而时有阙疑者。至释宋子
京刈麦诗以四月而曰为麦秋，按《北史苏绰传》，“麦秋
在野，其名远矣。”是未尝读《月令》也。以此见博记之难。
《卫生易简方》，眼昏四月内，取风落小胡桃，每日午时
食饱，以无根水吞下，卧觉鼻孔中有泥腥气为度。
山家清供。夏初竹笋盛时，就竹边煨熟，其味甚鲜，名
曰傍林鲜。文与可守洋州，正与家人煨竹午饭，忽得
东坡书，诗云：“想见清贫馋太守，渭滨千亩在胸中。”不
觉喷饭满案，想作此供也。

《通考》：“朔日值小满，主凶灾，大风雨，主大水，小则小水
晴，主旱。”

初八日“看阴晴水旱，最宜密云不雨。”

十四日晴，主岁稔。黄昏时，日月对照，主夏秋旱。
十六日看月卜水旱。上早无云，红色主大旱；迟而白
色，主水。夜深主大水。有云主草多云黑主有蟹。谚云：
“有谷无谷，但看四月十六。”又云：“月上早，低田收好稻。
月上迟，高田剩者稀。”

十六夜月当午立一丈竿量月影，若过竿，主雨水多
没田，夏旱人饥。“长九尺，主三时雨；水；八尺主六月雨；
水；七尺，主低田大熟，高田半收”；“五尺，夏旱，四尺，主蝗；
三尺主人饥。”

《庚溪诗话》：江南五月梅熟时，霖雨连旬，谓之黄梅雨。
少陵诗：“南京西浦道，四月熟黄梅。湛湛长江去，冥冥
细雨来。”盖唐人以成都为南京，则蜀中梅雨，乃在四
月也。

《笋谱》：渭川笋，《史记》曰：“渭川千亩竹，其人与千户侯等笋晚四月方盛。”

《慈竹笋》四月生，江南人多以灰煮食之。

《野客丛谈》《缃素杂记》载，宋子京有皇帝幸南园观刈
麦诗曰：“农扈方还夏，官田首告秋。”注云：“臣谨按：物熟
谓之秋，取秋敛之义，故谓四月为麦秋。百谷各以初
生为春，熟为秋。麦以初夏熟，故以四月为麦秋。”此说
见蔡邕《月令章句》。

《纪历撮要》：有利无利，只看四月十二，此日宜晴。忌西
南风吹足百钱动，若东南风吹动足百钱十分好。
《虚谷闲抄》：湘潭界中有寺名“方广”，每至四月朔日在
东壁，则照见维扬宫府楼堞，居民舍宇，物物可数。
《芜史》：四月四日进不落夹，用苇叶方包，糯米长可四
寸，阔一寸，味与粽同。

《荔枝谱》：“火山本出广南，四月熟。味甘酸而肉薄，穗生
梗如枇杷。闽中近亦有之，山在梧州。”

《缾史月表》四月，“花盟主芍药、薝葡、夜合花、客卿、石喦、
罂粟、玫瑰花、使令刺牡丹、粉团、龙爪、垂丝海棠、虞美
人、楝树花。”

《花历四月》牡丹王，芍药相于阶。罂粟满木香上升。杜
鹃归荼蘼香梦。

《月令》演“四月饮酎。”〈上旬〉龙华会。〈八日〉菖蒲诞：〈十四〉《樱笋厨》：〈十五〉
结夏　《浣花潭》：〈十九〉

《田家五行》小分龙日，即二十日晴，分懒龙主旱雨，分
健龙主水；东南上下大熟；西北风，分白龙主大水；东
北风，分青龙主小水。

《田家杂占》：“夏初食鲫鱼，脊骨有曲，主水。”

夏初水底生苔，主有暴水。谚云：“水底起青苔，卒逢暴
水来。”

《田家历》：“四月正屋漏，以备暴雨。”

《农政全书》：“种大豆，锄成行垄，舂穴下种早者，二月种，
四月可食，名曰梅豆。”

《本草纲目》：“今人不知女贞，但呼为蜡树。立夏前后，取
蜡虫之种子，裹置枝上，半月，其虫化出，延缘枝上，造
成白蜡，民间大获其利。”

勒鱼出东南海中，以四月至，渔人设网候之，听水中
有声，则鱼至矣。有一次二次、三次乃止。状如鲥鱼，小
首细鳞，腹下有硬刺，如鲥鱼腹之刺。头上有骨，合之
如鹤喙形。干者谓之“勒鲞。”

夏枯草叶似旋覆，三月、四月开花作穗，紫白色，似丹
参花，结子亦作穗，五月便枯，四月采之。

木半夏，树叶、花、实及星斑，气味并与卢都同。立夏后
始熟，故吴、楚人呼为“四月子”，亦曰“野樱桃。”

“乌饭”，乃仙家服食之法。今之释家多于四月八日造
之以供佛。

《群芳谱》：“箬兰，叶似箬，花紫，形似兰而无香。四月开，与
石榴红同时。”

木兰，叶似菌桂，厚大无脊，有三道纵纹。皮似板桂，有
纵横纹。花似辛夷，内自外紫。四月初开，二十日即谢，
不结实。

真珠兰，一名“鱼子兰”，色紫，蓓蔂如珠，花开成穗，其香
甚浓。四月内节边断二寸，插之即活，以鱼腥水浇之
则茂。

山丹根似百合，体小而瓣少，茎亦短小，叶狭长而尖，
颇似柳叶，与百合迥别，四月开红花，六瓣，亦结小子
《草花谱》：木香花开四月，种有三，其最紫心白花，香馥
清润，高朵万条，望若香雪，其青心白木香、黄木香皆
不及也。

书蕉月昔靡草死，按《吕氏春秋》孟夏之昔注：昔，终也。
岩栖幽事，四时之景，莫如初夏。余尝夜饮归，作增减
字《浣溪沙》云：“梓树花香月半明。棹歌归去蟪蛄鸣。曲
曲柳湾茅屋矮，挂鱼罾。笑指吾庐何处是，一池荷叶
小桥横。灯火纸窗修竹里，读书声。”

“《神隐》小满初候”吴葵华

《小丹丘客谈》：“京师田雀，以四月肥，背有黄羽，与江乡
纯色者别。而以江南食法制之，亦甚肥美。”

《名胜志》：“萧县东南二十五里有庙桥，桥北一里有天
枣树，枝干蟠屈，数百年物。正二月之交开小花，结实
如酸枣，可食。四月初七日全树皆熟，初八日遂空。”
《一统志》：“杭州府千顷山西有莎萝花一株，四月花开，
香闻数里。”

《闽部疏》：漳州气候最煖，草木皆先时华。余以四月抵
郡，廨中盛有所植，盘饤间颇不乏味。崇兰、桂子、茉莉、
薝卜，一时并开。荔子、蕉黄，旧橘新李同案，而荐紫茄
蒂于陈根，王瓜枯为蘼草，诚寰中之异境也

《佛书》：四月廿一日普贤菩萨诞，廿八日药王诞。
《续博物志》：佛者，本号释迦文，即天竺释迦卫国王之
子，于四月八日夜，从母右胁而生，有三十二相。当周
庄王九年，鲁庄公七年四月，常星不见夜明是也。
《汉武内传》：“元封元年四月戊辰，帝闲居承华殿，东方
朔董仲舒在侧，忽见一女子，著青衣，美丽非常。帝愕
然问之”，女对曰：“吾墉宫玉女王子登也。向为王母所
使，从昆仑山来。”帝问东方朔曰：“是西王母紫兰宫玉
女，昔出配北烛仙人，近又召还，使领命禄，真灵官也。”
《三吴记》：吴少帝五凤元年四月，会稽馀姚县百姓王
素有室女，年十四，美貌，邻里少年求娶者颇众，父母
惜而不嫁。尝一日有少年姿貌玉洁，年二十馀，自称
江郎，愿婚此女。父母爱其容质，遂许之。问其家族，云
居会稽。后数日，领三四妇人，或老或少者，及二少年
俱至，素因持资财以为聘，遂成婚媾。已而经年，其女
有孕。至十二月，生下一物，如绢囊，大如升，在地不动。
母甚怪异，以刀剖之，悉白鱼子。素因问江郎所生皆
鱼子，不知何故？素亦未悟。江郎曰：“吾所不幸，故产此
异物。”其母心独疑江郎非人，因以告素。素密令家人
候江郎解衣就寝，收其所著衣视之，皆有鳞甲之状。
素见之大骇，命以巨石镇之。及晓，闻江郎求衣服不
得，异常诟骂。寻闻有物偃踣，声震于外。家人急开户
视之，见床下有白鱼，长六七尺，未死在地。拨刺素斫
断之，投江中。女后别嫁。

《真仙通鉴》：衡岳洞门观在石廪峰西，石榴峰南下。昔
施真人施存，自号胡浮先生，或云婉盆子，师黄卢子，
得《三皇内文》，役御虎豹之术，遁变化景之法，或隐或
显。数百年，慕石廪洞门是其冲真之地，乃居之。又于
峰西石室造阁，亘空十馀丈，出乘白豹，或步还山，豹
即迎之。以晋惠帝永康元年四月七日，乘豹升天。
《真诰》：“兴宁四年丙寅四月二十七日夜，晋司徒文康
公舒之女魏夫人降杨羲家。”

《法苑珠林》：“东晋孝武宁康三年四月八日，襄阳檀溪
寺沙门释道安，于郭西精舍铸造丈八金铜无量寿
佛，明年严饰成就。镇军将军郗恢之创莅襄部，赞击
福门。其像夜出，西游万山，遗示一迹，印文入石，众咸
骇异，恢乃改名金像寺。至梁普通三年四月八日，下
敕于建兴苑铸金铜华趺，溯流送之，以承像足，立碑
颂德。”刘孝义文，萧子云书，天下称最。

《神僧传》释阿秃师不居寺舍，出入民间，语谲必有征
验。齐神武患其漏泄军务，执置并州城内，遣人防守。
当月城三门，各有一秃师荡出遮执不能禁。未几，有
人从北州来云：“秃师四月八日于雁门郡市舍命郭
下，众以香花送之，埋于城外。”并州人笑之云：“四月八
日，秃师从汾桥东出，一脚有鞋，一脚徒跣，但不知入”
何坊巷，人皆见之。何云“雁门死也。”此人复往北州报
语，众共开冢看之，惟见一只履鞋耳。

《云笈七签》：“木文天尊者，开元七年，蜀州新津县新兴
尼寺，四月八日设大斋聚食之次，有一道流后至，就
众中坐。众人轻侮之，不与设斋。斋毕，道流起入佛殿，
良久不出。人皆异之，争入殿寻求，无复踪迹。忽见道
流隐形在殿柱中，隐隐分明，以刀斧削之，益加精好。
其像于殿柱中，自然而见。”

《礼记》：